**  
ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΔΩΔΕΚΑΝΗΣΟΥ**

**ΔΗΜΟΣ ΚΩ**

ΑΥΤΟΤΕΛΕΣ ΤΜΗΜΑ ΔΗΜΑΡΧΟΥ

**Ταχ. Δ/νση :**Ακτή Κουντουριώτη 7, Κως

**Ταχ. Κώδικας :**85300

**Τηλ. :**22423-60402

**Ηλεκτρον. δ/νση :** kos\_mayor\_press@kos.gr

Κως, 11-10-2022

**ΠΡΟΣ: Μ.Μ.Ε. Κω**

**ΔΕΛΤΙΟ ΤΥΠΟΥ**

**Σε εξέλιξη η αναβάθμιση 13 παιδικών χαρών του Δήμου Κω**

**Με ευθύνη και σεβασμό στα παιδιά και στους γονείς τους**

Υπεγράφη την περασμένη εβδομάδα από το Δήμαρχο Θεοδόση Νικηταρά η σύμβαση με τις εταιρείες που ανέλαβαν την προμήθεια και τοποθέτηση εξοπλισμού οργάνων δαπέδων ασφαλείας σε πέντε παιδικές χαρές του Δήμου Κω.

Η αναβάθμιση των παιδικών χαρών, συνολικού προϋπολογισμού 216.482,76€, χρηματοδοτείται από το «Πράσινο Ταμείο» και το Δήμο Κω, ενώ οι εργασίες θα εκτελεστούν στο αμέσως επόμενο διάστημα.

Η προμήθεια αφορά σε ανακατασκευή και εκσυγχρονισμό, σύμφωνα με τα ισχύοντα πρότυπα, πέντε παιδικών χαρών του Δήμου Κω:

1. Στην περιοχή **Λαϊκά**, με έκταση 325,00 τ.μ..

2. Στο **Πλατάνι**, με έκταση 530,00 τ.μ..

3. Στην **πλατεία Γ’ Σεπτεμβρίου (περιοχή Αγία Μαρίνα)**, με έκταση 350,00 τ.μ..

4. Στον **πρώην Ανθόκηπο (λιμάνι)**, με έκταση 360,00 τ.μ..

5. Παιδική χαρά στην **Κοινότητα Αντιμάχειας**, έκτασης 835,00 τ.μ..

Παράλληλα, θα υλοποιηθούν οι απαιτούμενες εργασίες ώστε μετά από την αποπεράτωση του έργου, οι χώροι που φιλοξενούν τις παιδικές χαρές να τηρούν τους ισχύοντες κανονισμούς ασφαλείας.

Σε αυτό το πλαίσιο, μετά από εισήγηση των Τεχνικών Υπηρεσιών του Δήμου, ο Δήμαρχος Κω διέκοψε προληπτικά και προσωρινά τη λειτουργία όλων των παιδικών χαρών του Δήμου, προκειμένου να μη δημιουργηθούν ζητήματα ασφάλειας.

Στη συνέχεια, με την ολοκλήρωση των εργασιών στις υπό αναβάθμιση παιδικές χαρές αλλά και στην επισκευή αυτών που αναβαθμίστηκαν τα προηγούμενα χρόνια αλλά παρουσιάζουν ελλείψεις, θα ενεργοποιηθεί η διαδικασία πιστοποίησης και νόμιμης αδειοδότησης τους.

Στην ίδια κατεύθυνση, με τον σχετικό διαγωνισμό να βρίσκεται στο τελικό στάδιο, θα αναβαθμιστούν οκτώ ακόμη παιδικές χαρές, σε όλη την έκταση του νησιού, με το κόστος να αναλαμβάνει εξολοκλήρου ο Δήμος Κω από ίδιους πόρους.

Η χρονοκαθυστέρηση οφείλεται, δυστυχώς, σε δικαστική προσφυγή ενός εκ των συμμετασχόντων στη σχετική διαδικασία.

Συγκεκριμένα, πρόκειται για τις παρακάτω παιδικές χαρές:

1. Παιδική χαρά **«Πασσανικολάκη»**, με χώρο παιχνιδιού επιφάνειας περίπου 390,00 τ.μ..

2. Παιδική χαρά **«Θεοφράστου»** επιφάνειας 490,00 τ.μ..

3. Παιδική χαρά στην Κοινότητα **Πυλίου**, επιφάνειας 140,00 τ.μ..

4. Στον οικισμό **Μαστιχαρίου**, επιφάνειας 1.350,00 τ.μ..

5. Στην περιοχή **Αγίων Αποστόλων Αντιμάχειας**, με επιφάνεια 540,00 τ.μ..

6. Μία ακόμη παιδική χαρά στην **Αντιμάχεια**, επιφάνειας 280,00 τ.μ. στο νοτιοδυτικό τμήμα του οικισμού.

7. Παιδική χαρά στην Κοινότητα **Καρδάμαινας**, επιφάνειας 410,00 τ.μ., που βρίσκεται στο μέσο του οικισμού, στον 3ο παράλληλο δρόμο από την παραλία, δίπλα στον αρχαιολογικό χώρο.

8. Παιδική χαρά που βρίσκεται στο **Αμανιού**, επιφάνειας 236,00 τ.μ..

Βασικός στόχος των παρεμβάσεων η προμήθεια και τοποθέτηση νέου εξοπλισμού, σύμφωνα με τις προϋποθέσεις και τις προδιαγραφές που έχει ορίσει το Υπουργείο Εσωτερικών, σχετικές διατάξεις καθώς και τα Ευρωπαϊκά Πρότυπα ασφαλείας και πιστοποίησης ΕΝ 1176 και ΕΝ 1177.

Γραφείο Τύπου